DOI: 10.14457/tu.the.2019.684
title: ปัจจัยที่มีผลต่อบทบาทการปฏิบัติงานของผู้ประกอบวิชาชีพสังคมสงเคราะห์รับอนุญาตตามพระราชบัญญัติวิชาชีพสังคมสงเคราะห์ พ.ศ. 2556

description: การศึกษาเรื่อง “ปัจจัยที่มีผลต่อบทบาทการปฏิบัติงานของผู้ประกอบวิชาชีพสังคมสงเคราะห์รับอนุญาตตามพระราชบัญญัติวิชาชีพสังคมสงเคราะห์ พ.ศ. 2556” มีวัตถุประสงค์เพื่อศึกษาบทบาทการปฏิบัติงานและปัจจัยที่มีผลต่อการบทบาทการปฏิบัติงานของผู้ประกอบวิชาชีพสังคมสงเคราะห์รับอนุญาต ตามพระราชบัญญัติวิชาชีพสังคมสงเคราะห์ พ.ศ. 2556 กลุ่มตัวอย่างในการศึกษาครั้งนี้ คือ ผู้ประกอบวิชาชีพสังคมสงเคราะห์ ในสังกัดกระทรวงพัฒนาสังคมและความมั่นคงของมนุษย์ จำนวน 204 คน สถิติในการวิเคราะห์ข้อมูล ประกอบด้วย ค่าความถี่ ค่าร้อยละ ค่ามัชฌิมเลขคณิตหรือค่าเฉลี่ย และค่าเบี่ยงเบนมาตรฐาน การวิเคราะห์ความแปรปรวนแบบจำแนกทางเดียว (One Way ANOVA) โดยมีระดับนัยสำคัญที่ 0.05 ผลการศึกษามี ดังนี้ผลการศึกษาปัจจัยส่วนบุคคล พบว่า กลุ่มตัวอย่างส่วนใหญ่เป็นเพศหญิง มีอายุระหว่าง 31-40 ปี สถานภาพโสด มีวุฒิการศึกษาปริญญาตรี (สังคมสงเคราะห์ศาสตรบัณฑิต) ปฏิบัติงานในตำแหน่งนักสังคมสงเคราะห์ อายุการทำงานระหว่าง 5-10 ปี โดยอายุการทำงานเฉลี่ย 9.86 ปี สังกัดในหน่วยงานสำนักงานปลัดกระทรวงการพัฒนาสังคมและความมั่นคงของมนุษย์ (สป.พม.) ลักษณะงานที่ปฏิบัติของกลุ่มตัวอย่าง คือ การสืบค้นข้อเท็จจริง และการวางแผน ประเภทของการขึ้นทะเบียนและรับใบอนุญาตเป็นผู้ประอบวิชาชีพสังคมสงเคราะห์รับอนุญาต คือ การขอรับรองมาตรฐานการปฏิบัติงานด้านการจัดสวัสดิการสังคมสำหรับนักสังคมสงเคราะห์ (มสค.) และการสอบข้อเขียน ผลการศึกษาภาพรวมปัจจัยผู้ประกอบวิชาชีพสังคมสงเคราะห์รับอนุญาต ในด้านความรู้ด้านสังคมสงเคราะห์ ทัศนคติในการปฏิบัติงาน และทักษะในการปฏิบัติงานอยู่ในระดับสูง ขณะที่ภาพรวมปัจจัยภายนอก (ปัจจัยองค์กร) อยู่ในระดับต่ำ ยกเว้นในด้านพระราชบัญญัติวิชาชีพสังคมสงเคราะห์ พ.ศ. 2556 และด้านนโยบายการบริหารองค์กร อยู่ในระดับสูง ผลการศึกษาบทบาทของผู้ประกอบวิชาชีพสังคมสงเคราะห์รับอนุญาต พบว่า กลุ่มตัวอย่างมีการปฏิบัติงานในบทบาทด้านการป้องกันมากที่สุด แต่มีบทบาทในการปฏิบัติงานด้านการพัฒนาน้อยที่สุด เนื่องมาจากกลุ่มตัวอย่างส่วนใหญ่ในระดับปฏิบัติหรือเป็นผู้ปฏิบัติงานตรง มากกว่าการพัฒนางานในลักษณะของงานระดับมหภาคนอกจากนี้ปัจจัยส่วนบุคคลมีบทบาทการปฏิบัติงานของผู้ประกอบวิชาชีพสังคมสงเคราะห์รับอนุญาตแตกต่างกัน ได้แก่ สถานภาพสมรส อายุ วุฒิการศึกษา และหน่วยงานที่สังกัดที่ต่างกัน ซึ่งอาจขึ้นอยู่กับลักษณะเนื้องาน/ภารกิจงานที่ได้รับมอบหมาย ขณะที่ปัจจัยผู้ประกอบวิชาชีพสังคมสงเคราะห์รับอนุญาต ได้แก่ ความรู้ ทัศนคติ และทักษะในการปฏิบัติงานต่างกัน มีบทบาทการปฏิบัติงานของผู้ประกอบวิชาชีพสังคมสงเคราะห์รับอนุญาตไม่แตกต่างกัน เช่นเดียวกับปัจจัยภายนอก (ปัจจัยองค์กร) ได้แก่ สภาพการทำงาน นโยบายการบริหารองค์กร ค่าตอบแทนและสวัสดิการ ความก้าวหน้าในการทำงาน และพระราชบัญญัติวิชาชีพสังคมสงเคราะห์ พ.ศ. 2556 ต่างกัน มีบทบาทการปฏิบัติงานของผู้ประกอบวิชาชีพสังคมสงเคราะห์รับอนุญาตไม่แตกต่างกันข้อเสนอแนะเชิงนโยบาย ควรมีการแลกเปลี่ยนองค์ความรู้ และทักษะในการปฏิบัติงานระหว่างหน่วยงานที่เกี่ยวข้อง การสร้างระบบหรือกรอบในการปฏิบัติงานที่ชัดเจนและควบคุมกำกับการบังคับใช้พระราชบัญญัติวิชาชีพสังคมสงเคราะห์ พ.ศ. 2556 อย่างจริงจัง องค์กรควรมีการกำหนดกรอบอัตรากำลังที่สอดคล้องกับภาระงาน การพิจารณาแนวทางการเลื่อนขั้น/เลื่อนตำแหน่งที่สูงขึ้น การพิจารณาค่าตอบแทนวิชาชีพ และการให้ความสำคัญในเรื่องของสวัสดิการในการทำงาน ข้อเสนอแนะระดับปฏิบัติงาน ผู้ประกอบวิชาชีพสังคมสงเคราะห์รับอนุญาตควรพัฒนาองค์ความรู้และทักษะในการปฏิบัติงานอย่างต่อเนื่อง และควรมีการสร้างความเข้าใจร่วมกันภายในองค์กรระหว่างนักสังคมสงเคราะห์กับผู้ปฏิบัติงานในตำแหน่งอื่นๆ เกี่ยวกับการให้บริการผู้ใช้บริการ